**УЛСЫН ИХ ХУРЛЫН 2015 ОНЫ 70 ДУГААР ТОГТООЛЫН ХАВСРАЛТЫН**

**4.17 ДАХЬ ЗААЛТЫН ХЭРЭГЖИЛТИЙН ҮР ДАГАВАРТ**

**ХИЙСЭН ҮНЭЛГЭЭ**

“Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай” Улсын Их Хурлын 2015 оны 07 дугаар сарын 03-ны өдрийн 70 дугаар тогтоолын хавсралтаар баталсан “Төрийн өмчийг 2015-2016 онд хувьчлах, өөрчлөн байгуулах үндсэн чиглэл”-ийн “4.17.”Хөтөлийн цемент шохой” төрийн өмчит хувьцаат компанийн төрийн эзэмшлийн хувьцааг өр төлбөрийг төлөх нөхцөлтэйгээр хөрөнгө оруулагч талд санал болгон хувьчлах.” гэсэн заалтад Засгийн газрын 2016 оны 59 дүгээр тогтоолоор баталсан "Хууль тогтоомжийн хэрэгжилтийн үр дагаварт үнэлгээ хийх аргачлал"-ын дагуу үнэлгээ хийлээ.

**Нэг.Үнэлгээ хийх болсон шалтгаан:**

Төрийн болон орон нутгийн өмчийн тухай хуулийн 8 дугаар зүйлийн 1 дэх хэсгийн 5-д Улсын Их Хурал “төрийн өмчийг хувьчлах үндсэн чиглэл, хувьчилж үл болох эд хөрөнгийн жагсаалтыг *батлах, түүнд өөрчлөлт оруулах” бүрэн эрхтэй* гэж заасан.

“Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай” Улсын Их Хурлын 2015 оны 07 дугаар сарын 03-ны өдрийн 70 дугаар тогтоолын хавсралтаар “Төрийн өмчийг 2015-2016 онд хувьчлах, өөрчлөн байгуулах үндсэн чиглэл”-ийг баталсан бөгөөд түүний 4.17-д ““Хөтөлийн цемент шохой” төрийн өмчит хувьцаат компанийн төрийн эзэмшлийн хувьцааг өр төлбөрийг төлөх нөхцөлтэйгөөр хөрөнгө оруулагч талд санал болгон хувьчлах”-аар заасан. Улмаар Монгол Улсын Засгийн газрын 2015 оны 08 дугаар сарын 17-ны өдрийн 330, Төрийн өмчийн хорооны 2015 оны 10 дугаар сарын 08-ны өдрийн 608 дугаар тогтоолоор “Хөтөлийн цемент шохой” төрийн өмчит хувьцаат компанийн төрийн эзэмшлийн хувьцааг өр төлбөрийг төлөх нөхцөлтэйгөөр хөрөнгө оруулагч талд санал болгон хувьчилж, Төрийн өмчийн хорооны 2015 оны 10 дугаар сарын 15-ны өдрийн 617 дугаар тогтоолоор “Бейзмент” ХХК-д хувьцааны өмчлөгчийн эрхийг олгосон.

Авлигатай тэмцэх газраас 2022 оны 03 дугаар сарын 22-ны өдрийн 32 дугаар “Мөрдөгчийн мэдэгдэл”-ийг Төрийн өмчийн бодлого, зохицуулалтын газарт ирүүлсэн бөгөөд гэмт хэрэг гарахад нөлөөлсөн шалтгаан нөхцөлийг арилгах тодорхой арга хэмжээ авч ажиллахыг даалгасан бөгөөд “Мөрдөгчийн мэдэгдэл”-д Хөтөлийн Цемент Шохой ТӨХК /хуучнаар/-ийн хувьчлалыг хэрэгжүүлэхдээ Бейзмент ХХК-д давуу байдал бий болгон төрд их хэмжээний хохирол учруулсан гэмт хэрэг үйлдэгдсэн болохыг дурдаад Төрийн болон орон нутгийн өмчийн тухай хуулийн 62 дугаар зүйлийн 1 дэх хэсэгт заасан хувьчлалыг хүчингүйд тооцох хэд хэдэн үндэслэл байгааг шалгаж тогтоосон тул Хөтөлийн Цемент Шохой ТӨХК /хуучнаар/-ийг төрийн өмчид буцаан авах шийдвэр гаргахыг даалгасан байна.

Төрийн болон орон нутгийн өмчийн тухай хуулийн 62 дугаар зүйлд “хувьчлан авагч хөрөнгийн үнэ, хууль, гэрээнд заасан бусад төлбөрийг гэрээний хугацаанд төлөөгүй буюу төлбөрийг хууль бусаар хийсэн;”, “хувьчлан авагчид нь хуульд зааснаас илүү хөнгөлөлт, давуу эрх олгосон;”, “хувьчлан авагч өмч хувьчлан авсан тухай гэрээгээр хүлээсэн үүргээ хугацаанд нь зохих ёсоор биелүүлээгүй;” гэсэн үндэслэл байвал хувьчиллыг хууль бус гэж үзэж хүчингүй болгоно гэж, мөн зүйлд дээрх үндэслэлээр хувьчлалыг хүчингүйд тооцох шийдвэрийг төрийн өмчийн бодлого, зохицуулалтын асуудал эрхэлсэн төрийн захиргааны байгууллага гаргана гэж тус тус заасан.

Иймд дээрх хуульд заасны дагуу “Хөтөлийн цемент шохой” ТӨХК-ийн хувьчлалын талаар авах арга хэмжээний тухай” Засгийн газрын 2022 оны 3 дугаар сарын 23-ны өдрийн 124 дүгээр тогтоолоор  "2015-2016 онд хувьчлах, өөрчлөн байгуулах төрийн өмчит болон төрийн өмчийн оролцоотой хуулийн этгээдийн жагсаалт"-аас “Хөтөлийн цемент шохой” ТӨХК-ийг хувьчлах заалтыг хасч, Төрийн өмчийн бодлого, зохицуулалтын газрын 2022 оны 03 дугаар сарын 24-ний өдрийн 108 дугаар тогтоолоор уг хувьчлалыг тодорхой үндэслэлээр хууль зөрчсөн гэж үзээд хүчингүйд тооцож зохих арга хэмжээг авч хэрэгжүүлээд байна.

Тухайлбал, ““Хөтөлийн цемент шохой” ТӨХК-ийн хувьчлалын талаар авах арга хэмжээний тухай” Монгол Улсын Засгийн газрын 2022 оны 3 дугаар сарын 23-ны өдрийн 124 дүгээр тогтоолоор Засгийн газрын 2015 оны 330 дугаар тогтоолын хавсралтаар баталсан “2015-2016 онд хувьчлах, өөрчлөн байгуулах төрийн өмчит хуулийн этгээдийн жагсаалт”-ын “Хөтөлийн цемент шохой” ТӨХК-тай холбогдох 15 дахь хэсгийг хасч шийдвэрлэсэн.

Төрийн өмчийн бодлого, зохицуулалтын газрын 2022 оны 03 дугаар сарын 24-ний өдрийн 108 дугаар тогтоолоор “Хөтөлийн цемент шохой” ТӨХК-ийн төрийн эзэмшлийн хувьцааг өр төлбөрийг төлөх нөхцөлтэйгөөр хөрөнгө оруулагч талд санал болгон хувьчилсан Төрийн өмчийн хорооны 2015 оны 608, 617 дугаар тогтоолыг тус тус хүчингүй болгож, компанийн эрх, эд хөрөнгийг төрийн өмчид хүлээн авах ажлыг зохион байгуулан ажиллаж байна.

Мөн Төрийн өмчийн бодлого, зохицуулалтын газрын 2022 оны 03 дугаар сарын 29-ний өдрийн 110 дугаар тогтоолоор “Цемент шохой” хувьцаат компанийн Хувьцаа эзэмшигчдийн болон Төлөөлөн удирдах зөвлөлийн холбогдох шийдвэрийг хүчингүй болгож, “Цемент шохой” төрийн өмчит хувьцаат компанийн дүрмийг баталж, 119,452,690 ширхэг энгийн хувьцааг төрийн өмчид бүртгүүлэх шийдвэрийг гаргаад байна.

Монгол Улсын Хөгжлийн банкнаас мэдээлснээр “Бейзмент” ХХК-нд 2010 онд олгосон 61.3 сая ам.долларын зээл, зээлийн хүүг хугацаандаа төлөөгүй, зээлийн гэрээний хугацаа дууссан боловч өр нь нийт 295 тэрбум төгрөгт хүрсэн байна.

“Бейзмент” ХХК нь өмч хувьчлалд оролцохоос өмнө Худалдаа хөгжлийн банкнаас авсан 34 сая, хятадын CHIMEG компаниас авсан 21.5 сая ам.долларын зэрэг нийт 61.0 сая ам.долларын зээлийг Хөгжлийн банкнаас авсан зээлийн эх үүсвэрээр барагдуулсан болох нь баримтаар нотлогдсон байна.

Иймд Улсын Их Хурлын 2015 оны 70 дугаар тогтоолоор ““Хөтөлийн цемент шохой” төрийн өмчит хувьцаат компанийн төрийн эзэмшлийн хувьцааг өр төлбөрийг төлөх нөхцөлтэйгөөр хөрөнгө оруулагч талд санал болгон хувьчлах”-аар тусгасан заалтын хэрэгжилтэд үнэлгээ хийх нь зүйтэй гэж үзсэн.

Түүнчлэн, өнөөгийн дэлхий дахинд үүсээд байгаа олон нийтийг хамарсан цар тахлын нөхцөл байдал, хөрш, зэргэлдээ оронд бий болсон олон улсын хямралт нөхцөл байдлаас үзэхэд хилээр бараа, бүтээгдэхүүн тээвэрлэх, нэвтрүүлэх боломж бололцоогүй болох, дотоодод бараа бүтээгдэхүүний эрэлт нэмэгдэх, хомсдол үүсэх зэрэг сөрөг үр дагаврууд бий болдог байх тул барилга, зам, эрчим хүч зэрэг дэд бүтцийн салбарт өргөнөөр хэрэглэгддэг, гол нэр төрлийн материал болох цементийн үйлдвэрлэлийг төрийн оролцоо, дэмжлэгээр хангах зайлшгүй шаардлагатай байна.

Ус, дулаан хангамж, инженерийн шугам сүлжээтэй, төвийн бүсийн цахилгаан, эрчим хүч, төмөр зам, авто замын нэгдсэн сүлжээнд холбогдсон, дэд бүтэц сайтай, сүүлийн үеийн дэвшилтэд техник технологи бүхий уг үйлдвэрээр дамжуулан бүтээгдэхүүний чанарыг сайжруулах болон цементийн эрэлт, нийлүүлэлтийн тэнцвэрийг хангуулах, үнийн хөөрөгдлийг хязгаарлах, хянах боломж бүрдэж, төвийн болон зүүн бүсийн аймгууд Улаанбаатар хотоос цемент худалдан авч байгаа хөдөлгөөний ачааллыг бууруулах, хөдөө, орон нутгийн хэрэглээг шууд хангах системд шилжих боломжтой болно.

**Хоёр.Үнэлгээний хүрээ**

Улсын Их Хурлын 2015 оны 07 дугаар сарын 03-ны өдрийн 70 дугаар тогтоолын хавсралтаар баталсан “Төрийн өмчийг 2015-2016 онд хувьчлах, өөрчлөн байгуулах үндсэн чиглэл”-ийн 4.17-д ““Хөтөлийн цемент шохой” төрийн өмчит хувьцаат компанийн төрийн эзэмшлийн хувьцааг өр төлбөрийг төлөх нөхцөлтэйгөөр хөрөнгө оруулагч талд санал болгон хувьчлах”-аар заасан заалтын хүрээнд үнэлгээ хийгдэнэ.

**Гурав. Үнэлгээний шалгуур үзүүлэлт**

Улсын Их Хурлын 2015 оны 70 дугаар тогтоолын хавсралтын 4.17-д хийх үнэлгээг зорилгод хүрсэн түвшин гэсэн шалгуур үзүүлэлтээр хийхээр тогтов. Учир нь Улсын Их Хурлын тогтоол хэрэгжиж эхэлснээс хойш гарсан зардлыг тооцоолох боломжгүй тул зардлын өсөлт, бууралт болон зардал-үр өгөөжийн харьцаа гэсэн шалгуур үзүүлэлтийг хэрэглэх нь үр дүнгүй юм. Түүнчлэн зорилгод хүрсэн түвшин гэсэн шалгуур үзүүлэлтээр тогтоолыг хэрэгжүүлэхтэй холбогдон үүсэж байгаа асуудал, бэрхшээлийг тодорхойлох боломжтой гэж үзлээ.

**Дөрөв. Үнэлгээний харьцуулах хэлбэр**

Үнэлгээг хууль тогтоомж батлагдахаас өмнөх болон хууль тогтоомж батлагдсанаас хойш гарч байгаа үр дагавартай харьцуулж үзэхээр тогтов.

**Тав. Үнэлгээний дүгнэлт**

Улсын Их Хурлын 2015 оны 70 дугаар тогтоолын хавсралтын 4.17-д хийсэн үнэлгээний хүрээ, тогтоосон шалгуур үзүүлэлт, харьцуулах хэлбэр, шалгуур үзүүлэлтийн томьёоллыг нэгдүгээр хүснэгтээр харуулав.

Хүснэгт №1

|  |  |  |  |
| --- | --- | --- | --- |
| **Үнэлгээний хүрээ** | **Тогтоосон**  **шалгуур**  **үзүүлэлт** | **Харьцуулах хэлбэрийг**  **сонгох** | **Шалгуур үзүүлэлтийг томьёолох** |
| УИХ-ын 2015.07.03-ны өдрийн 70 дугаар тогтоолын хавсралтаар баталсан “Төрийн өмчийг 2015-2016 онд хувьчлах, өөрчлөн байгуулах үндсэн чиглэл”-ийн 4.17-д ***““Хөтөлийн цемент шохой” төрийн өмчит хувьцаат компанийн төрийн эзэмшлийн хувьцааг өр төлбөрийг төлөх нөхцөлтэйгөөр хөрөнгө оруулагч талд санал болгон хувьчлах”*** | Зорилгод хүрсэн түвшин  Үндсэн зорилго:  Цаашид төрөөс дэмжиж явахад их хэмжээний зардал шаардагдах, санхүүгийн хувьд хүндрэлтэй болсон аж ахуйн нэгжийг хувийн өмчид шилжүүлж, төрд ирэх дарамт ачааллыг бууруулах, үйлдвэрлэлийн хэвийн үйл ажиллагааг хангах | Хууль тогтоомж батлагдахаас өмнөх болон хууль тогтоомж батлагдсанаас хойш гарч байгаа үр дагавартай харьцуулна[[1]](#footnote-1)  Санхүүгийн үзүүлэлтийг харьцуулна. | Хуульд заасан арга, хэлбэрээр хувьчлалыг явуулсан уу?  Хувьчлагдсан аж ахуйн нэгжийн өр төлбөрийн байдал хувьчлагдахаас өмнөх байдлаас хэрхэн өөрчлөгдсөн? |

“Хөтөлийн цемент шохой”-н үйлдвэр нь 1983 онд байгуулагдсан бөгөөд Засгийн газрын 2001 оны 35 дугаар тогтоол, Төрийн өмчийн хорооны 2001 оны 442 дугаар тогтоолоор хувьцаат компанийн хэлбэрт шилжсэн. Тус компани нь шохойн чулууны 2 орд газартай, үйлдвэрлэл тогтворжиж, бүтээгдэхүүний чанар баталгаажсан, дэд бүтэц сайтай, мэргэшсэн боловсон хүчин, туршлагатай ажиллах хүчний нөөцтэй байсан.

Улсын Их Хурлын 2010 оны 02 дугаар сарын 04-ний өдрийн 11 дүгээр тогтоол, Засгийн газрын 2010 оны 04 дүгээр сарын 07-ны өдрийн 86 дугаар тогтоолоор үйлдвэрлэлийн техник, технологийг хуурай аргад шилжүүлэх нөхцөлтэйгөөр гадаад, дотоодын хөрөнгө оруулалтыг татах ажлыг зохион байгуулахаар шийдвэрлэсэн.

Зам, тээвэр, барилга, хот байгуулалтын сайд, Төрийн өмчийн хорооны даргын хамтарсан 2011 оны 01 дүгээр сарын 12-ны өдрийн тушаалаар хөрөнгө оруулагчдыг сонгон шалгаруулах Ажлын хэсгийг томилж 2011 оны 01 дүгээр сарын 13-ны өдөр “... үндэсний хөрөнгө оруулагч “Бейзмент” ХХК-ийн санал илүү үндэслэлтэй, итгэл үнэмшилтэй бөгөөд захиалагчийн ашиг сонирхолд нийцсэн байна гэж дүгнэсэн...” тул “Цемент шохой” ХК болон “Бейзмент” ХХК-ийн хооронд байгуулсан “Үйлдвэрлэлийн хүчин чадлыг нэмэгдүүлэн, өргөтгөх” хөрөнгө оруулалтын гэрээг (10 жилийн хугацаатай) Төрийн өмчийн хороо 2011 оны 01 дүгээр сарын 17-ны өдөр баталсан байна.

“Бейзмент” ХХК нь үндсэн гүйцэтгэгчээр БНХАУ-ын “China heavy industrial machinery export group pte”-тэй 2011 оны 06 дугаар сарын 26-ны өдөр гэрээ байгуулсан ба өөрийн эх үүсвэр болон Худалдаа хөгжлийн банк, Улаанбаатар хотын банкны 39.5 сая долларын зээлийн санхүүжилтээр “Цемент шохой” ХК-ийн үйлдвэрлэлийн технологийг шинэчлэх ажиллагааг эхлүүлж 2014 онд дуусгасан байна.

Монгол Улсын Их Хурлын 2015 оны 07 дугаар сарын 03-ны өдрийн 70, Монгол Улсын Засгийн газрын 2015 оны 08 дугаар сарын 17-ны өдрийн 330, Төрийн өмчийн хорооны 2015 оны 10 дугаар сарын 08-ны өдрийн 608 дугаар тогтоолоор “Хөтөлийн цемент шохой” төрийн өмчит хувьцаат компанийн төрийн эзэмшлийн хувьцааг өр төлбөрийг төлөх нөхцөлтэйгөөр хөрөнгө оруулагч талд санал болгон хувьчилж, Төрийн өмчийн хорооны 2015 оны 10 дугаар сарын 15-ны өдрийн 617 дугаар тогтоолоор “Бейзмент” ХХК-д хувьцааны өмчлөгчийн эрхийг олгосон байна.

**Хувьчлагдах үед:** “Хөтөлийн цемент шохой” төрийн өмчит хувьцаат компани нь 28,566,747,863 /хорин найман тэрбум таван зуун жаран зургаан сая долоон зуун дөчин долоон мянга найман зуун жаран гурав/ төгрөгийн богино хугацаат өр төлбөр, барилгын салбарыг дэмжих улмаар орон сууцны үнийг тогтворжуулах дэд хөтөлбөрийн хүрээнд олгосон 10,000,000,000 /арван тэрбум/ төгрөгийн зээл, 1,139,546,330 /нэг тэрбум нэг зуун гучин есөн сая таван зуун дөчин зургаан мянга гурван зуун гуч/ төгрөгийн банкны зээл, нийт 39,706,294,230 /гучин есөн тэрбум долоон зуун зургаан сая хоёр зуун ерэн дөрвөн мянга хоёр зуун гуч/ төгрөгийн өр төлбөртэй байсан байна. Мөн татвар, нийгмийн даатгалд өртэй, 2012, 2014 оны ногдол ашиг боох 1,045,109,400 /нэг тэрбум дөчин таван сая нэг зуун есөн мянга дөрвөн зуу/ төгрөгийг төрд төвлөрүүлээгүй байсан.

“Хөтөлийн цемент шохой” төрийн өмчит хувьцаат компанийг “Бэйзмент” ХХК-д хувьчилсан нөхцөл нь:

1. **Нийт 39,706,294,230** /гучин есөн тэрбум долоон зуун зургаан сая хоёр зуун ерэн дөрвөн мянга хоёр зуун гуч/ төгрөгийн өр төлбөрийг төлөх;
2. Татвар, нийгмийн даатгал, төрд төвлүүлээгүй ноогдол ашгийн өр төлбөр зэрэг бусдад төлөх өр төлбөрийг төлж барагдуулах нөхцөлтэйгөөр нийт 119 452 690 ширхэг хувьцааг худалдах доод үнийг **1,386,106,400** /нэг тэрбум гурван зуун наян зургаан сая нэг зуун зургаан мянга дөрвөн зуу/ төгрөгөөр тус компанийн 119 452 690 ширхэг хувьцааг хөрөнгө оруулагч “Бэйзмент” ХХК-д санал болгон худалдсан байна. **Өөрөөр хэлбэл нийт 41,100,000,000 /дөчин нэгэн тэрбум нэг зуун сая/ төгрөгөөр хувьчилсан.**

**“Хөтөлийн цемент шохой” /хуучин нэрээр/ ХК-ийн өнөөгийн нөхцөл байдал:**

Төрийн өмчийн хорооны 2011 оны 01 дүгээр сарын 17-ны өдөр баталсан “Цемент шохой” ХК болон “Бейзмент” ХХК-ийн хооронд байгуулсан “Үйлдвэрлэлийн хүчин чадлыг нэмэгдүүлэн, өргөтгөх хөрөнгө оруулалтын гэрээ”-ний дагуу 2 компанийн хооронд үүссэн 269.9 тэрбум төгрөгийн хөрөнгө оруулалтыг 2017 оны 06 дугаар сарын 19-ний өдрийн “Цемент шохой” /Хөтөлийн Цемент шохой ХК-ийн нэрийг өөрчилсөн/ ХК-ийн Хувьцаа эзэмшигчдийн хурлын шийдвэрээр өрийг хувьцаагаар сольж, компанийн дүрмийг шинэчилсэн байна.

“Бейзмент” ХХК нь “Хөтөл” ХХК болон нэрээ өөрчилсөн бөгөөд “Цемент шохой” ХК-ийн 2017 оны 06 дугаар сарын 19-ний өдрийн Хувьцаа эзэмшигчдийн хурлын тогтоолоор 2,870,840,893 ширхэг хувьцааг 100% эзэмшиж, холбогдох бүртгэлийг 2017 оны 12 дугаар сарын 15-ны өдрийн Санхүүгийн зохицуулах хорооны 240 дүгээр тогтоолоор Үнэт цаасны төвлөрсөн хадгаламжийн төвд бүртгүүлсэн. “Хөтөл” ХХК нь 2018 оны 9 сард “Цемент шохой” ХК дахь өөрийн эзэмшлийн хувьцаанаас 6,000,000 ширхэг хувьцааг “Гриндинг процесс” ХХК-нд худалдсан.

“Хөтөл” ХХК-ийн цор ганц хувьцаа эзэмшигч М.Бөх-Очирын 2018 оны 11 дүгээр сарын 06-ны өдрийн 01/2017 дугаартай шийдвэрээр компанийн дэд захирал Г.Ганзоригт итгэмжлэл олгосон боловч Иргэний хуулийн 67 дугаар зүйлийн 67.2.3-т заасны дагуу төлөөлүүлэгч М.Бөх-Очир 2018 оны 11 дүгээр сарын 15-ны өдөр нас барснаар төлөөлөх эрх дуусгавар болсон байна.

“Хөтөлийн цемент шохой” ХК-ийн үйл ажиллагаа хэвийн явагдаж байгаа бөгөөд Монгол банкны зээлийн мэдээллийн сангаас авсан лавлагаагаар зээлийн үлдэгдэлгүй байна.

**“Хөтөл” ХХК (Бейзмент)-ийн Хөгжлийн банкнаас авсан зээлийн тухай**

Монгол Улсын Хөгжлийн банкнаас мэдээлснээр “Бейзмент” ХХК-нд 2010 онд олгосон 61.3 сая ам.долларын зээл, зээлийн хүүг хугацаандаа төлөөгүй, зээлийн гэрээний хугацаа дууссан боловч өр нь нийт **295 тэрбум** төгрөгт хүрсэн бөгөөд цаашид ч нэмэгдэхээр байна.

“Бейзмент” ХХК нь өмч хувьчлалд оролцохоос өмнө Худалдаа хөгжлийн банкнаас авсан 34 сая, хятадын CHIMEG компаниас авсан 21.5 сая ам.долларын зэрэг нийт 61.0 сая ам.долларын зээлийг Хөгжлийн банкнаас авсан зээлийн эх үүсвэрээр барагдуулсан байна.

**Хувьчлалыг дараах үндэслэлээр хууль зөрчсөн гэж үзэхээр байна. Үүнд.**

1. Улсын Их Хурал, Засгийн газар, Төрийн өмчийн хорооны шийдвэрүүд нь Төрийн болон орон нутгийн өмчийн тухай хуулийн 34 дүгээр зүйлийн 1 дэх хэсэгт заасан хувьчлалын аргыг дангаар буюу хослуулан хэрэглэхийг зөрчиж “Бейзмент” ХХК-д давуу байдал бий болгосон байна. Мөн хуулийн 56 дугаар зүйлийн 1 дэх хэсэгт төрд ногдох хувьцаа, ногдол хувийг чөлөөтэй, эсхүл багцалсан хэлбэрт оруулан биржээр, биржийн гадуур арилжиж худалдана

2. Хувьчлал явуулахдаа Төрийн болон орон нутгийн өмчийн тухай хуулийн 36 дугаар зүйлийн 1 дэх хэсэгт хувьчлах хөрөнгийн талаар мэдээлэл хүргүүлэхээр заасныг хэрэгжүүлээгүй. Ялангуяа хувьцаатай холбоотой мэдээллийг хувьчлах үйл ажиллагаа эхлэхээс 30-аас доошгүй хоногийн өмнө төр, засгийн газрын албан ёсны хэвлэл, мэдээллийн хэрэгслээр нийтэд сонордуулах заалт хэрэгжээгүй.

3. Төрийн болон орон нутгийн өмчийн тухай хуулийн 62 дугаар зүйлийн 1 дэх хэсгийн 6-д зааснаар хувьчлан авагчид хуульд зааснаас илүү хөнгөлөлт, давуу эрх олгосон гэж үзэх үндэслэл байна. Учир нь ганцхан хөрөнгө оруулагчид шууд худалдах биш сонгон шалгаруулалт явуулж, ялсан этгээд нь хөрөнгө оруулагчид төлбөрийг буцаан төлөх боломж байсан. Хөрөнгө оруулагчийн оруулсан хөрөнгө, өр төлбөр нь “Бейзмент” ХХК-д давуу тал болоод зогсохгүй төрийн өмчит компанийн үнэ цэнийг бууруулах үзүүлэлт болсон байна.

4. Төрийн болон орон нутгийн өмчийн тухай 62 дугаар зүйлийн 1 дэх хэсгийн 4 дэх заалт, Төрийн өмчийн хорооны 608 дугаар тогтоолд заасны дагуу төлбөрийг хуваарийн дагуу хийгээгүй (гэрээнд өр төлбөрийг гэрээ байгуулснаас хойш 30 хоногийн дотор төлөх, төлөөгүй тохиолдолд цуцлах заалтыг зөрчин өмчлөгчийн эрхийн гэрчилгээ олгосон, “Хөтөлийн цемент шохой” ХК-ийн өөрийнх нь үйл ажиллагааны борлуулалтаар нийт өр төлбөрийн 90%-ийг 2017 оны 03 дугаар сарын 24-нийг хүртэл хэсэгчлэн төлсөн)

-2012, 2014 оны ногдол ашгийн өр болох 1.04 тэрбум төгрөгийг 2015 оны 10 дугаар сарын 30-ны өдөр дотор төлөх ёстой байсан боловч 500 сая төгрөгийг 2015.11.02-ны өдөр, 168.1 сая төгрөгийг 2015.12.07-ны өдөр, 365 сая төгрөгийг 2015.12.24-ний өдөр тус тус төлсөн;

-Татварын өрөнд 2016 онд 1.5 тэрбум төгрөгийг хугацаа хэтрүүлэн төлсөн бөгөөд 2016 оны жилийн эцсийн байдлаар 336 сая төгрөгийн үлдэгдэлтэй байсан. Богино хугацаат өр төлбөр 2016.12.31-ний өдрийн байдлаар 2.8 тэрбум төгрөгийн үлдэгдэлтэй байсан.

5.Худалдах, худалдан авах гэрээнд Хөтөлийн Дулааны станцын бүрэн бүтэн байдал, хэвийн ажиллагаа болон Хөтөл тосгоныг дулаанаар найдвартай хангах үүргийг хүлээж, Барилга, хот байгуулалтын яамтай гэрээ байгуулан ажиллах үүргийг хөрөнгө оруулагч талд үүрэг болгосон боловч ямар нэгэн гэрээ байгуулаагүй байна.

Иймд төрөөс дэмжиж явахад их хэмжээний зардал шаардагдах, санхүүгийн хувьд хүндрэлтэй болсон аж ахуйн нэгжийг хувийн өмчид шилжүүлж, төрд ирэх дарамт ачааллыг бууруулах, үйлдвэрлэлийн хэвийн үйл ажиллагааг хангах зорилгоор хувьчлалыг явуулсан боловч 41,1 тэрбум төгрөгийн өртэй байсан аж ахуйн нэгжийг 295 тэрбум[[2]](#footnote-2) төгрөгийн өртэйгөөр төрд хүлээн авч төлөвлөсөн зорилгоосоо ухарсан байна.

**Зургаа. Үнэлгээний зөвлөмж**

“Төрийн өмчийг 2015-2016 онд хувьчлах, өөрчлөн байгуулах үндсэн чиглэл батлах тухай” Улсын Их Хурлын 2015 оны 07 дугаар сарын 03-ны өдрийн 70 дугаар тогтоолын хавсралтын 4.17-д заасан “Хөтөлийн цемент шохой” төрийн өмчит хувьцаат компанийн төрийн эзэмшлийн хувьцааг өр төлбөрийг төлөх нөхцөлтэйгөөр хөрөнгө оруулагч талд санал болгон хувьчлах” гэсэн заалтыг өнөөгийн нөхцөл байдал, шаардлагад нийцүүлэх болон төрийн өмчийн эд хөрөнгийг хувьчлахтай холбогдох хуульд заасан арга хэлбэрийг зөрчиж, бусдад давуу эрх олгох байдлаар хувьчлах арга хэлбэрийг зааж өгсөн, улмаар хувьчлахаас өмнөх өр төлбөр хувьчилсны дараа төрд төлөх өр төлбөр нь 7 дахин нэмэгдсэн зөрчилтэй хувьчлал явагдсан үндэслэлээр хүчингүй болгосон тул “Төрийн өмчийг 2015-2016 онд хувьчлах, өөрчлөн байгуулах үндсэн чиглэл”-ээс хасах нь зүйтэй байна.

-----o0o-----

1. -ЗГ-ын 2016 оны 59 дүгээр тогтоол: 3.5.3.2.хууль тогтоомж батлагдахаас өмнөх болон хууль тогтоомж батлагдсанаас хойш-хууль тогтоомж хүчин төгөлдөр үйлчлэхээс өмнөх нөхцөл байдлыг хууль тогтоомж хүчин төгөлдөр хэрэгжсэний дараах нөхцөл байдал буюу хууль тогтоомжийн хэрэгжилтийн явцад гарч байгаа үр дагавартай харьцуулан дүн шинжилгээ хийхийг хэлнэ.

   Байвал зохих үзүүлэлтийг хууль тогтоомжид тодорхой заагаагүй бол хууль тогтоомж батлагдахаас өмнөх үеийн нөхцөл байдал, тоо баримтыг хууль тогтоомж хүчин төгөлдөр үйлчилж эхэлснээс хойш бий болсон үеийн нөхцөл байдал, тоо баримттай харьцуулж болно [↑](#footnote-ref-1)
2. Хөгжлийн банкны 2022.03.18-ны өдрийн 3/447 тоот албан бичиг [↑](#footnote-ref-2)